Beret

Beret er en rund, flat og bløt filtlue som i dag oftest benyttes av militært personell. Forløperen til hodeplagget er baretten, som var særlig populær i den europeiske klesmoten på 1400- og 1500-tallet og ble benyttet av både kvinner og menn. Baretten ble siden beholdt i flere nasjonaldrakter og som arbeidsplagg, blant annet i Italia, Spania og Frankrike. Den ble igjen tatt i bruk som uformell fritidslue i et større område fra 1930-tallet, i Norge blant annet av studenter og intellektuelle og under navn som baskerlue og særlig alpelue. Som uniformsplagg mistet alpelua den vesle «stilken» midt oppå og fikk i Norge etter andre verdenskrig det amerikanske navnet beret.

 Militær bruk 
Bereten ble innført omkring første verdenskrig for stridsvognmannskaper som trengte et komfortabelt hodeplagg som ikke var i veien som en hjelm, en kaps, kepi eller andre skyggeluer med utstikkende skygger. Siden de første stridsvognene bare var en boks med motoren i midten, og kanonene på siden, satt mannskapet i samme rom som ammunisjonen og selve motoren. Dette gjorde stridsvognen til et svært sotete miljø, og av denne grunn ble kavaleriets bereter sorte slik at sotet ikke skulle vises. Det er fortsatt vanlig farge for bereter for kavaleri- og panseravdelinger i mange land.

Bereter blir brukt som uniformert hodeplagg i svært mange lands forsvar, både i Vesten og land som Russland og Pakistan. Militære bereter har ofte farge som viser hvor i den militære våpengrenen personen tjenestegjør.

 Norske avdelinger og organisasjoner 
 Hæren 
Til beret brukes forsølvet luemerke med kongens monogram i eikekrans. Merket skal festes slik at dets midtlinje står vinkelrett på beretens svettereim. Underkanten av merket skal være 20 mm over svettereima. Pullen på bereten skal dras over mot høyre. Bak merket skal det være en «flash» – en sirkelformet bakplate der fargene skal vise til troppe- eller våpenart, bransje eller øvrig tilhørighet.
 Kornblå – Brigade Nord, med unntak av de andre som er nevnt under
 Sort – kavalerister (avdelingsberet i Panserbataljonen, Kampeskadronen og Etterretningsbataljonen)
 Sandfarget – Narvik bataljon
 Umbragrønn («Finnmarksberet») – Avdelinger i Finnmark (Finnmarksbrigaden og Grensekommissariatet)
 Smaragdgrønn – Telemark bataljon
 Høyrød – Militærpoliti i alle forsvarsgrener
 Fjellgrå («Hærberet») – Øvrig personell i Hæren og hærpersonell utenfor Hæren. Erstattet den olivengrønne bereten, ifm. innfasingen av nye tjenesteuniformer.

Bakplaten er i følgende farger: rød med gul ring (generalitet), sort med hvit ring (befal ved Krigsskolen), hvit (kadetter), mellomgrønn (FSK/HJK), rød (infanteri), gul/grønn (kavaleri), gul/rød (artilleri), rød/blå (våpenteknisk), blå (ingeniør), hvit/blå (samband), rød/sort (militærpoliti), gul/blå (transport), gul (intendantur), hvit/rød (sanitet), sort med rød ring (øvrig personell, generell hærflash).

 Heimevernet 
I likhet med Hæren brukes forsølvet luemerke med kongens monogram i eikekrans.
 Mørkegrå («ulvegrå») – Denne erstattet i 2017 den tidligere lysegrå bereten Heimevernet har brukt tidligere. Grønn og sort bakplate brukes bak luemerket av personell i styrkestrukturen, øvrig personell (vernepliktige) benytter bakplate fra den våpengren en ble utdannet ved. Stadig tjenestegjørende i produksjonsstrukturen benytter beret og beretflash fra egen våpengren. 
 Sort – Utrykningseskadronen
 Rød – Militærpoliti

 Luftforsvaret 
I likhet med Hæren brukes forsølvet luemerke med kongens monogram i eikekrans.
 Koksblå – Personell som er fagutdannet innen baseforsvar, eller tjenestegjør i baseforsvarsrelaterte stillinger.
 Flyblå – Personell som er fagutdannet innen luftvern, eller tjenestegjør i luftvernrelaterte stillinger.
 Rød – Militærpoliti
Øvrige avdelinger i Luftforsvaret benytter båtlue.

 Sjøforsvaret 
Sjøforsvaret benytter et forgylt kronet anker som luemerke. Luemerket er gradsavhengig, omkring ankeret nyttes tauverk, eikekrans eller en kombinasjon.
 Marineblå – hele Sjøforsvaret
 Marineblå med blå bakplate – Minedykkerkommandoen
 Marineblå med karmosinrød bakplate – Kystjegerkommandoen
 Rød – Militærpoliti

 Forsvarets spesialstyrker 
Luemerke som i Hæren (FSK og SOF) eller Sjøforsvaret (MJK).
 Vinrød med grønn bakplate – Forsvarets Spesialkommando og SOF-stillinger i andre avdelinger
 Marineblå med grønn bakplate – Marinejegere tjenestegjørende i Marinejegerkommandoen
 Marineblå med grå bakplate – Spesialbåtoperatører tjenestegjørende i Marinejegerkommandoen

 Internasjonale oppdrag 
Norske soldater deltar aktivt i internasjonale operasjoner og innsats. Under fredsbevarende oppdrag for De forente nasjoner (FN) bærer soldatene bereter i FN-blått med FN-logoen som luemerke. På oppdrag for Multinational Force and Observers (MFO) bærer soldatene terrakottafargede bereter med MFO-logoen. I oppdrag underlagt NATO og øvrige utenlandsoppdrag benyttes ordinær beret fra norsk avdeling.

 Norges Lotteforbund 
I likhet med Hæren brukes forsølvet luemerke med kongens monogram i eikekrans.
 Lavendel, med bakplate i lavendel og Lottegrå.

 Sivilforsvaret 
På beret nyttes Sivilforsvarets merke, en kronet løve bærende et skjold, omgitt av eikekrans. I gjeldende uniformsreglement kan kun ansatte bære beret. Merket er sølvfarget opp til og med sivilforsvarsinspektør, gullfarget fra distriktssjef og oppover.
 Lyseblå

 Canada 
 Vinrød – fallskjermkvalifisert personell i fallskjermavdelinger
 Sort – panseravdelinger og marineavdelinger
 Rød – militærpoliti
 Grønn – andre hæravdelinger (unntatt avdelinger som ikke bruker beret) 
 Blå – flyvåpenavdelinger
 Oransje – redningsmenn

 Frankrike 
 Sort – jegere
 Grønn – marinejegere, fallskjermjegere i Fremmedlegionen
 Mørkeblå – flyjegere

 Italia 
 Vinrød – fallskjermjegere
 Blå – hærens flykorps
 Sort – andre hæravdelinger
 Grønn – marinejegere
 Gråblå – flyvåpenvakter

 Se også 
 Barett
 Alpelue
 Baskerlue

 Referanser 

 Eksterne lenker 


Kategori:Militærvesen
Kategori:Hatter
Kategori:Uniform